CELEX: 52018PC0318
Language: da
Date: 2018-05-25
Title: Forslag til RÅDETS GENNEMFØRELSESAFGØRELSE om forretningsorden for det udvælgelsespanel, der er omhandlet i artikel 14, stk. 3, i forordning (EU) 2017/1939 om gennemførelse af et forstærket samarbejde om oprettelse af en europæisk anklagemyndighed ("EPPO")

EUROPA-KOMMISSIONEN
            Bruxelles, den 25.5.2018
            COM(2018) 318 final
            2018/0163(NLE)
            Forslag til
            RÅDETS GENNEMFØRELSESAFGØRELSE
            om forretningsorden for det udvælgelsespanel, der er omhandlet i artikel 14, stk. 3, i forordning (EU) 2017/1939 om gennemførelse af et forstærket samarbejde om oprettelse af en europæisk anklagemyndighed ("EPPO")
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  Rådets forordning (EU) 2017/1939 om gennemførelse af et forstærket samarbejde om oprettelse af en europæisk anklagemyndighed ("EPPO") blev vedtaget den 12. oktober 2017 og trådte i kraft den 20. november 2017. Det fremgår af forordningens artikel 20, at Kommissionen er ansvarlig for oprettelsen og den indledende administrative drift af EPPO, indtil EPPO har kapacitet til at gennemføre sit eget budget. Kommissionen udfolder alle nødvendige bestræbelser på at sikre en hurtig oprettelse af EPPO. I overensstemmelse med forordningens artikel 120 og efter en opstartsfase på tre år, sigter Kommissionen mod, at EPPO er operationel ved udgangen af 2020. 
               
               
                  Et centralt aspekt ved etableringen af EPPO er udvælgelsen og udpegelsen af medarbejderne, navnlig den europæiske chefanklager og de europæiske anklagere. Med henblik på udvælgelse af den europæiske chefanklager og de europæiske anklagere bestemmes det i artikel 14, stk. 3, i forordning (EU) 2017/1939, at Rådet skal fastsætte udvælgelsespanelets forretningsorden og på forslag af Kommissionen træffe en afgørelse om udpegelse af medlemmerne. I dette øjemed fremsætter Kommissionen et forslag til en gennemførelsesafgørelse, hvortil der er knyttet et bilag indeholdende panelets forretningsorden. 
               
               
                  Udvælgelseskomitéen har til hovedopgave at opstille en liste over ansøgere til stillingen som europæisk chefanklager, før vedkommende udnævnes af Europa-Parlamentet og Rådet, og at afgive en begrundet udtalelse om de kvalifikationer, som ansøgerne til stillingerne som europæiske anklagere besidder, før de udnævnes af Rådet. Den forretningsorden, som Kommissionen foreslår, vil sikre, at udvælgelsespanelet kan udføre sine opgaver så effektivt som muligt. Bilaget indeholder derfor såvel regler om udvælgelsespanelets opgaver, sammensætning, sekretariat og beslutningsprocedurer som regler om rangordningen af ansøgere, finansielle bestemmelser, behandling af personoplysninger samt om den sprogordning, der gælder for udvælgelsespanelet. 
               
            
            
               •Sammenhæng med de gældende regler på samme område
            
            
               
                  Oprettelsen af en europæisk anklagemyndighed er foreskrevet i artikel 86 TEUF. Den europæiske anklagemyndighed vil være det første EU-organ med beføjelser til efterforskning og retsforfølgning i relation til lovovertrædelser, der skader Unionens finansielle interesser, og den vil være en helt ny aktør på det europæiske retsområde. Den Europæiske Anklagemyndighed forventes at være garant for en mere sammenhængende og effektiv politik med hensyn til retsforfølgning af lovovertrædelser, der har en negativ effekt på EU-budgettet, hvilket forventes at føre til et større antal sager og deraf følgende domfældelser samt til, at uretmæssigt udbetalte EU-midler i højere grad kan tilbagesøges. 
               
               
                  Ved at fremsætte dette forslag til gennemførelsesafgørelse med en forretningsorden for udvælgelsespanelet i bilaget, opfylder Kommissionen sin forpligtelse i henhold til artikel 14, stk. 3, i Rådets forordning 2017/1939. Dette forslag vil gøre det muligt at påbegynde de nødvendige procedurer med henblik på udvælgelse og udnævnelse af EPPO's europæiske chefanklager og de europæiske anklagere. Dette forslag er derfor i fuld overensstemmelse med de gældende regler på de forskellige politikområder. 
               
            
            
               •Sammenhæng med Unionens politik på andre områder
            
            
               
                  Dette initiativ er i overensstemmelse med EU's øvrige politikker og lovgivning med henblik på at styrke beskyttelsen af Unionens finansielle interesser. 
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Forslaget har hjemmel i artikel 291 i TEUF, sammenholdt med artikel 14, stk. 3, og 16, stk. 2, i Rådets forordning (EU) 2017/1939. 
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  Det fremgår af artikel 14, stk. 3, i Rådets forordning 2017/1939, at Kommissionen er retligt forpligtet til at fremsætte et forslag til regler for udvælgelsespanelets funktionsmåde. Dette forslag er af afgørende betydning for at sikre, at udvælgelsespanelet vil være i stand til at udføre sine opgaver så effektivt som muligt for hurtigt at kunne udvælge og udnævne den europæiske chefanklager og de europæiske anklagere ved EPPO. 
               
            
            
               •Proportionalitetsprincippet
            
            
               
                  Dette forslag er begrænset til, hvad der er nødvendigt for at nå de foreslåede mål, og er derfor i overensstemmelse med proportionalitetsprincippet. Dette forslag er direkte forbundet med ikrafttrædelsen af Rådets forordning (EU) 2017/1939 og er af afgørende betydning for at sikre en hurtig oprettelse af EPPO. 
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
         
         
            
               
                  Henset til den specifikke og begrænsede karakter af dette forslag og den omstændighed, at det opfylder den forpligtelse, som Kommissionen er pålagt i medfør af artikel 14, stk. 3, i Rådets forordning 2017/1939, har der ikke været gennemført efterfølgende evalueringer, høringer af interesserede parter eller konsekvensanalyser. 
               
            
            
               4.VIRKNINGER FOR BUDGETTET
            
            
               
                  I afsnit VIII i bilaget anføres det, at de af panelets medlemmer, der skal rejse fra deres bopæl for at udføre deres opgaver, har ret til godtgørelse af deres udgifter samt til dagpenge som omhandlet i artikel 9 i Rådets forordning 2016/300. Udgifterne hertil afholdes af Rådet. 
               
               
                  Kommissionen vil være ansvarlig for panelets sekretariat og sørge for den nødvendige administrative støtte til udvalgets arbejde. Disse opgaver vil ikke få finansielle konsekvenser. 
               
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               
                  Henset til karakteren af denne foranstaltning er en gennemførelse ikke nødvendig. 
               
            
            
               •Forklarende dokumenter (for direktiver)
            
            
               
                  Forslaget kræver ingen forklarende dokumenter om gennemførelsen. 
               
            
            
               •Nærmere redegørelse for de enkelte bestemmelser i forslaget
            
            
               I afsnit I angives panelets opgaver, jf. artikel 14, stk. 3, og artikel 16, stk. 2, i Rådets forordning 2017/1939. 
            
            
               I afsnit II beskrives udvælgelsespanelets sammensætning og varigheden af medlemmernes virke. Ifølge artikel 14, stk. 3, i Rådets forordning 2017/1939 skal udvælgelsespanelet sammensættes af tidligere medlemmer af Domstolen og Revisionsretten, tidligere nationale medlemmer af Eurojust, medlemmer af de højeste nationale retter, højtstående anklagere samt jurister, hvis faglige kvalifikationer er almindeligt anerkendt. Det præciseres, at medlemmerne af udvælgelseskomitéen i det mindste skal opfylde et af ovennævnte kriterier på tidspunktet for deres udnævnelse. Det anføres yderligere i afsnit II, at udvælgelsespanelets medlemmer udnævnes af Rådet for en periode på fire år. Samme sted er der fastsat regler om udskiftning af medlemmer inden udløbet af deres virke. 
            
            
               Afsnit III indeholder bestemmelser om udvælgelsespanelets formand og sekretariatet. I dette afsnit anføres det, at Kommissionen er ansvarlig for panelets sekretariat og fastsætter sekretariatets opgaver. 
            
            
               Afsnit IV indeholder regler om udvælgelsespanelets drøftelser. 
            
            
               I afsnit V angives det, at alle ansøgninger til stillingen som europæisk chefanklager og ansøgere til stillingen som europæiske anklagere vil blive forelagt udvælgelsespanelet. I afsnit V åbnes der desuden mulighed for, at udvælgelsespanelet kan anmode ansøgere eller medlemsstaternes regeringer om at fremlægge yderligere oplysninger. 
            
            
               Afsnit VI indeholder de procedurer, der skal følges ved udnævnelsen af den europæiske chefanklager og de europæiske anklagere. For så vidt angår den europæiske chefanklager fremhæves det, at udvælgelsespanelet vil gennemgå ansøgningerne under hensyntagen til de krav, der er fastsat i artikel 14, stk. 2, i forordning 2017/1939, som nærmere angivet i stillingsopslaget. Udvælgelsespanelet vil opstille en prioriteret liste over ansøgere, der opfylder kvalifikationerne, og vil indkalde et tilstrækkeligt antal af de bedst placerede ansøgere til en samtale. Ansøgere, der ikke opfylder betingelserne, eller som ikke bliver indkaldt til en samtale, vil blive underrettet om årsagerne hertil. For så vidt angår den europæiske chefanklager anføres det i dette afsnit, at udvælgelsespanelet vil gennemgå ansøgningerne under hensyntagen til de krav, der er fastsat i artikel 16, stk. 1, i forordning 2017/1939, og indkalde ansøgerne til en samtale. 
            
            
               I afsnit VII følges der op på proceduren i afsnit VI, idet det anføres, at udvælgelsespanelet vil opstille en kort liste med tre til fem ansøgere til stillingen som europæisk chefanklager, som vil blive forelagt Europa-Parlamentet og Rådet. Personer, der ikke står på den korte liste over egnede ansøgere vil blive underrettet om årsagerne hertil og kan indgive en klage til Rådet i medfør af personalevedtægtens artikel 90, stk. 2. Selv om udvælgelsespanelet prioriterer ansøgerne på grundlag af deres kvalifikationer og erfaring, er denne prioritering ikke bindende for Europa-Parlamentet og Rådet. For så vidt angår stillingerne som europæisk anklager vil udvælgelsespanelet afgive en udtalelse om ansøgernes evne til at varetage en europæisk anklagers opgaver og udtrykkeligt tilkendegive, om en given ansøger opfylder betingelserne i artikel 16, stk. 1, i forordning 2017/1939. Selv om udvælgelsespanelet prioriterer ansøgerne på grundlag af deres kvalifikationer og erfaring, er denne prioritering ikke bindende for Rådet. I dette afsnit fastsættes der ligeledes regler, der finder anvendelse i en situation, hvor de indstillede kandidater til stillingen som europæisk anklager ikke opfylder betingelserne. 
            
            
               Afsnit VIII indeholder de finansielle bestemmelser. De af panelets medlemmer, der skal rejse fra deres bopæl for at udføre deres opgaver, har ret til godtgørelse af deres udgifter samt til dagpenge som omhandlet i artikel 9 i Rådets forordning 2016/300. Udgifterne hertil afholdes af Rådet. 
            
            
               I afsnit IX bestemmes det, at behandlingen af personoplysninger i forbindelse med panelets arbejde finder sted under Kommissionens ansvar i overensstemmelse med forordning (EF) nr. 45/2001. Det anføres endvidere i det pågældende afsnit, at de regler, der gælder for sikkerheden af og adgangen til oplysninger, der behandles i forbindelse med udvælgelsespanelets arbejde, er dem, der gælder for Kommissionen. 
            
            
               I afsnit X fastsættes den sprogordning, der gælder for udvælgelsespanelet, og det anføres, at panelet efter forslag fra dettes formand vælger, hvilket sprog, drøftelserne skal føres på. 
            
         
         
            
            
               2018/0163 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om forretningsorden for det udvælgelsespanel, der er omhandlet i artikel 14, stk. 3, i forordning (EU) 2017/1939 om gennemførelse af et forstærket samarbejde om oprettelse af en europæisk anklagemyndighed ("EPPO")
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets forordning (EU) 2017/1939 af 12. oktober 2017 om gennemførelse af et forstærket samarbejde om oprettelse af en europæisk anklagemyndighed ("EPPO"), særlig dennes artikel 14, stk. 3, og
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)I forordning (EU) 2017/1939 bestemmes det, at Europa-Parlamentet og Rådet efter fælles overenskomst skal udpege den europæiske chefanklager på grundlag af en kort liste over kvalificerede ansøgere, der udarbejdes af et udvælgelsespanel bestående af tidligere medlemmer af Domstolen og Revisionsretten, tidligere nationale medlemmer af Eurojust, medlemmer af de højeste nationale retter, højtstående anklagere og jurister med anerkendte faglige kvalifikationer samt et medlem, der udpeges af Europa-Parlamentet. 
            
            
               (2)I forordning (EU) 2017/1939 foreskrives det ligeledes, at Rådet skal udpege hver enkelt europæisk anklager blandt tre kandidater, der er indstillet af hver medlemsstat, efter at have modtaget en begrundet udtalelse fra udvælgelsespanelet.
            
            
               (3)Der procedure, der skal følges ved udvælgelsen af den europæiske chefanklager og de europæiske anklagere, er af afgørende betydning for at sikre deres uafhængighed, jf. artikel 6 i forordning (EU) 2017/1939. 
            
            
               (4)De regler, der gælder for udvælgelsespanelet, bør sikre, at panelet selv har den nødvendige uafhængighed og upartiskhed under udøvelsen af sit arbejde, 
            
            
               (5)Der bør derfor udarbejdes en forretningsorden for udvælgelsespanelet.
            
            
               VEDTAGET DENNE AFGØRELSE: 
            
            
               Artikel 1
            
            
               Forretningsordenen for det i artikel 14, stk. 3, i forordning (EU) 2017/1939 omhandlede udvælgelsespanel er fastsat i bilaget til denne afgørelse. 
            
            
               Artikel 2
            
            
               Denne afgørelse træder i kraft på datoen for undertegnelsen.
            
         
         
            
               Artikel 3
            
            
               Denne afgørelse er rettet til medlemsstaterne.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
      
    ---documentbreak--- 
      
         
               EUROPA-KOMMISSIONEN
            Bruxelles, den25.5.2018
            COM(2018) 318 final
            BILAG
            til
            Forslag til Rådets gennemførelsesafgørelse
            om forretningsorden for det udvælgelsespanel, der er omhandlet i artikel 14, stk. 3, i forordning (EU) 2017/1939 om gennemførelse af et forstærket samarbejde om oprettelse af en europæisk anklagemyndighed ("EPPO")
            
               
         
         
            
               BILAG 
            
            
               I. Formål 
            
            
               Udvælgelsespanelet udarbejder en kort liste over ansøgere til stillingen som europæisk chefanklager i overensstemmelse med artikel 14, stk. 3, i forordning (EU) 2017/1939
                  1
               . Panelet skal også afgive en begrundet udtalelse om de kvalifikationer, som ansøgerne til en stilling som europæisk anklager er i besiddelse af, jf. artikel 16, stk. 2, i forordning (EU) 2017/1939, før de udnævnes af Europa-Parlamentet og Rådet i det førstnævnte tilfælde og af Rådet i det sidstnævnte.
            
            
               II. Sammensætning
            
            
               Udvælgelsespanelet består af 12 personer, der på tidspunktet for deres udnævnelse er tidligere medlemmer af Domstolen og Revisionsretten, tidligere nationale medlemmer af Eurojust, medlemmer af de højeste nationale retter, højtstående anklagere samt jurister, hvis faglige kvalifikationer er almindeligt anerkendt. Alle medlemmer skal opfylde mindst ét af ovennævnte kriterier på tidspunktet for deres udnævnelse. 
            
            
               Medlemmerne af udvælgelsespanelet udnævnes af Rådet på forslag af Kommissionen for en periode på fire år. Én af de udvalgte personer foreslås af Europa-Parlamentet. Ophører et medlem med at udøve sit hverv før udløbet af denne periode, udnævnes en efterfølger for resten af medlemmets mandatperiode. Udvalgets medlemmer kan genudnævnes én gang.
            
            
               III. Formandskab og sekretariat
            
            
               Udvælgelsespanelet forestås af en formand, der vælges blandt og af panelets medlemmer ved en simpel flertalsafgørelse. Kommissionen er ansvarlig for panelets sekretariat. Det yder den fornødne administrative støtte til panelets arbejde, herunder oversættelse af dokumenter. Sekretariatet sender ligeledes den korte liste over egnede ansøgere til stillingen som europæisk chefanklager til Europa-Parlamentet og Rådet, og den begrundede udtalelse om ansøgernes evne til at udøve embedet som europæiske anklagere til Rådet.
            
            
               IV. Drøftelser og beslutningsdygtighed 
            
            
               Udvælgelsespanelets drøftelser er fortrolige og finder sted for lukkede døre. Panelet er kun beslutningsdygtigt, hvis mindst ni medlemmer er til stede.
            
            
               Udvælgelsespanelets beslutninger træffes ved konsensus. Hvis et medlem anmoder om en afstemning, træffes beslutningen imidlertid med simpelt flertal blandt de tilstedeværende medlemmer. I tilfælde af stemmelighed har formanden den afgørende stemme.
            
            
               V. Forelæggelse for panelet og anmodninger om supplerende oplysninger
            
            
               Så snart ansøgningerne til stillingen som europæisk chefanklager er modtaget, sender sekretariatet dem til formanden for panelet. Det samme gælder for indstillinger til en af stillingerne som europæisk anklager, idet de dokumenter, som medlemsstaterne har vedlagt, medsendes. 
            
            
               Udvælgelsespanelet kan anmode ansøgerne, og for så vidt angår indstillinger til en af stillingerne som europæisk anklager regeringen i den indstillende medlemsstat, om at fremlægge supplerende oplysninger eller anden dokumentation, som panelet finder nødvendige for sine drøftelser. 
            
            
               VI. Gennemgang og samtaler 
            
            
               1. Proceduren for udnævnelse af den europæiske chefanklager
            
            
               Efter modtagelse af ansøgningerne gennemgås de af udvælgelsespanelet under hensyntagen til de krav, der er fastsat i artikel 14, stk. 2, i forordning 2017/1939, som nærmere angivet i stillingsopslaget. Ansøgere, som ikke opfylder adgangsbetingelserne, udelukkes fra de næste skridt i proceduren. Udvælgelsespanelet opstiller en prioriteret liste over de ansøgere, der henset til deres kvalifikationer og erfaring opfylder betingelserne, på grundlag af den dokumentation og de oplysninger, der findes i ansøgningen, eller som fremlægges efter en anmodning som omhandlet i afsnit V. Et tilstrækkeligt antal af de bedstplacerede ansøgere indkaldes til en samtale, hvorefter panelet opstiller den i afsnit VII omhandlede korte liste over egnede ansøgere. Ansøgerne møder personligt op til samtalen. 
            
            
               Ansøgere, der ikke opfylder betingelserne, eller som ikke bliver indkaldt til en samtale, vil blive underrettet om årsagerne hertil. En ansøger kan reagere på denne beslutning, idet vedkommende angiver grundene til, at han/hun ikke er enig i panelets vurdering. Panelet vil derefter revurdere vedkommendes ansøgning og skriftligt meddele ham/hende sin konklusion. Ansøgere, der udelukkes fra udvælgelsesproceduren, kan indgive en klage til Rådet som omhandlet i personalevedtægtens artikel 90, stk. 2.
            
            
               2. Proceduren for udnævnelse af europæiske anklagere
            
         
         
            
               Efter modtagelse af indstillingerne gennemgås de af udvælgelsespanelet under hensyntagen til de krav, der er fastsat i artikel 16, stk. 1, i forordning 2017/1939. Udvalget indkalder de indstillede kandidater til en samtale. Ansøgerne møder personligt op til samtalen. 
            
            
               VII. Resultater og begrundelse
            
            
               1. Den europæiske chefanklager
            
            
               På grundlag af gennemgangen af ansøgningerne og forløbet af samtalerne opstiller udvælgelsespanelet en kort liste med tre til fem kandidater, som forelægges Europa-Parlamentet og Rådet. Panelet skal give en begrundelse for, at det har medtaget kandidaterne på den korte liste. Ansøgere, der ikke er opført på den korte liste, underrettes om grundene hertil. 
            
            
               Udvælgelsespanelet rangordner ansøgerne i forhold til deres kvalifikationer og erfaring. Rangordningen, der er udtryk for panelets prioritering, er ikke bindende for Europa-Parlamentet og Rådet. Ansøgere, som udvælgelsespanelet ikke medtager på den korte liste over kvalificerede ansøgere, kan indgive en klage til Rådet som omhandlet i personalevedtægtens artikel 90, stk. 2.
            
            
               2. De europæiske anklagere
            
            
               På grundlag af gennemgangen af ansøgningerne og forløbet af samtalerne afgiver udvælgelsespanelet en udtalelse om ansøgernes evne til at varetage en europæisk anklagers opgaver og tilkendegiver udtrykkeligt, om en given ansøger opfylder betingelserne i artikel 16, stk. 1, i forordning (EU) 2017/1939. Panelet skal begrunde sin udtalelse. 
            
            
               Såfremt indstillede kandidater ikke opfylder de betingelser, der er fastsat i artikel 16, stk. 1, i forordning (EU) 2017/1939, skal udvælgelsespanelet via sit sekretariat anmode den berørte medlemsstat om at indstille et passende antal nye kandidater. 
            
            
               Panelet rangordner ansøgerne i forhold til deres kvalifikationer og erfaring. Rangordningen, der er udtryk for panelets prioritering, er ikke bindende for Rådet.
            
            
               VIII. Finansielle bestemmelser
            
            
               Medlemmer af udvælgelsespanelet, der skal rejse fra deres bopæl for at udføre deres opgaver, har ret til godtgørelse af deres udgifter samt til dagpenge som omhandlet i artikel 9 i Rådets forordning 2016/300
                  2
               .
            
            
               Udgifterne hertil afholdes af Rådet.
            
            
               IX. Personoplysninger
            
            
               Behandlingen af personoplysninger i forbindelse med panelets arbejde finder sted under Kommissionens ansvar i overensstemmelse med Europa-Parlamentets og Rådets forordning (EF) nr. 45/2001
                  3
               . De regler, der gælder for sikkerheden af og adgangen til oplysninger, der behandles i forbindelse med udvælgelsespanelets arbejde, er dem, der gælder for Kommissionen.
            
            
               X. Sprogordning 
            
            
               Udvælgelsespanelet skal på forslag af formanden afgøre, hvilke(t) arbejdssprog, der skal benyttes i lyset af de fælles sprog, der tales af medlemmerne.
            
         
         
            
                  
                     (1)
                  
                        Rådets forordning (EU) 2017/1939 af 12. oktober 2017 om gennemførelse af et forstærket samarbejde om oprettelse af en europæisk anklagemyndighed (EPPO), EUT L 283 af 31.10.2017, s. 1.
               
               
                  
                     (2)
                  
                        Rådets forordning (EU) 2016/300 af 29. februar 2016 om lønningsregulativ for offentligt EU-ansatte på højt plan (EUT L 58 af 4.3.2016, s. 1).
               
               
                  
                     (3)
                  
                        Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1).